กลุ่มพลังงานร่วงฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (10 ส.ค.) เพราะได้รับแรงกดดันจากการร่วงลงของหุ้นกลุ่มพลังงาน หลังจากราคาน้ำมันดิบ WTI ร่วงลงกว่า 2% อันเนื่องมาจากสต็อกน้ำมันดิบสหรัฐที่พุ่งขึ้นสวนทางกับตัวเลขคาดการณ์
11 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.2% ปิด (10 ส.ค.) ที่ 343.98 จุด, ดัชนี CAC-40 ตลาดหุ้นฝรั่งเศสปิดที่ 4,452.01 จุด ลดลง 16.06 จุด หรือ 0.36%, ดัชนี DAX ตลาดหุ้นเยอรมันปิดที่ 10,650.89 จุด ลดลง 42.01 จุด หรือ 0.39% และดัชนี FTSE 100 ตลาดหุ้นลอนดอนปิดที่ 6,866.42 จุด เพิ่มขึ้น 15.12 จุด หรือ +0.22%
ตลาดหุ้นยุโรปได้รับแรงกดดันจากการร่วงลงของหุ้นกลุ่มพลังงาน หลังจากราคาน้ำมันดิบ WTI ร่วงลงราว 2.5% เมื่อคืนนี้ ภายหลังจากสำนักงานสารสนเทศด้านพลังงานสหรัฐ (EIA) เปิดเผยว่า สต็อกน้ำมันดิบในรอบสัปดาห์ที่สิ้นสุดวันที่ 5 ส.ค. เพิ่มขึ้น 1.1 ล้านบาร์เรล สวนทางกับที่นักวิเคราะห์ซึ่งสำรวจโดยวอลล์สตรีท เจอร์นัลคาดการณ์ว่า สต็อกน้ำมันดิบจะปรับตัวลดลง 800,000 บาร์เรล
การร่วงลงของราคาน้ำมันได้ฉุดหุ้นกลุ่มพลังงานปรับตัวลง โดยหุ้นทุลโลว์ ออยล์ ดิ่งลง 2.1% หุ้นสแตท ออยล์ ร่วงลง 1% และหุ้นเอเมค ฟอสเตอร์ วีลเลอร์ ซึ่งเป็นผู้ให้บริการด้านน้ำมัน ดิ่งลง 3.6%
หุ้น E.ON ซึ่งเป็นบริษัทสาธารณูปโภคด้านพลังงานของเยอรมนี ร่วงลง 7.9% หลังจากบริษัทเปิดเผยตัวเลขขาดทุนในช่วงครึ่งแรกของปีนี้ อย่างไรก็ตาม หุ้น G4S ซึ่งเป็นผู้ให้บริการด้านความปลอดภัยรายใหญ่ของอังกฤษ ทะยานขึ้น 16% หลังจากบริษัทปรับเพิ่มคาดการณ์รายได้